**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LIKVIDUOTŲ DĖL BANKROTO IR IŠ JURIDINIŲ ASMENŲ REGISTRO IŠREGISTRUOTŲ ĮMONIŲ SKOLŲ UŽ VIETINĘ RINKLIAVĄ UŽ KOMUNALINIŲ ATLIEKŲ SURINKIMĄ IR TVARKYMĄ NURAŠYMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projekto esmė ir tikslas – pripažinti beviltiškomis likviduotų dėl bankroto ir iš Juridinių asmenų registro išregistruotų įmonių beviltiškas skolas už vietinę rinkliavą už komunalinių atliekų surinkimą ir tvarkymą, jas nurašyti iš Klaipėdos miesto savivaldybės administracijos apskaitos ir leisti UAB Klaipėdos regiono atliekų tvarkymo centrui nurašyti jas iš apskaitos.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Civilinio kodekso, Mokesčių administravimo įstatymo ir Finansų ministro 2002 m. vasario 11 d. įsakymu Nr. 40 patvirtintomis Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklių nuostatomis.

Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklių 24 punkte yra nustatyta, kad mokesčio mokėtojas turi teisę skolas laikyti beviltiškomis, jeigu skolininkas yra bankrutavusi įmonė.

LR Civilinio kodekso 6.128 straipsnyje nustatyta, kad mokestinė prievolė pasibaigia, kai juridinis asmuo likviduotas, išskyrus įstatymų nustatytus atvejus, kai prievolę įvykdyti turi kiti asmenys. Pagal Juridinių asmenų registro duomenis skolininkų, išvardintų pridedamame sąraše, prievolių įvykdymas kitiems asmenims neperduotas, įmonės iš registro išregistruotos.

**3. Kokių rezultatų laukiama.**

Klaipėdos miesto savivaldybės administracijos ir UAB Klaipėdos regiono atliekų tvarkymo centro apskaitos dokumentuose nebus apskaitytos likviduotų dėl bankroto ir iš Juridinių asmenų registro išregistruotų įmonių skolos, kurios pagal teisės aktus pripažįstamos beviltiškomis.

**4. Sprendimo projekto rengimo metu gauti specialistų vertinimai.**

Projektą derino Dokumentų valdymo bei Teisės skyrių specialistai, Miesto ūkio departamento direktorius, Finansų ir turto departamento direktorius, mero pavaduotojas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Likviduotų dėl bankroto ir iš Juridinių asmenų registro išregistruotų įmonių vietinės rinkliavos už komunalinių atliekų surinkimą ir tvarkymą skolos suma – **3425,37 Eur**.

**6. Lėšų poreikis sprendimo įgyvendinimui.**

Sprendimui įgyvendinti papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – bus nurašytos beviltiškos iš registro išregistruotų įmonių skolos. Neigiamų sprendimo priėmimo pasekmių nenumatoma.

Aplinkos kokybės skyriaus vedėja Rasa Jievaitienė